د بلجیم پولیس د بروکسل د بریدونو د عاملانو د نیولو لټه کوي
بلجیمي مقاماتو ویلي دي چې د بروکسل په هوایي ډگر او میترو باندې په وژونکو بریدونو کې څو تنو لاس درلود.
د بلجیم لوی څارنوال وویل چې ٢٧ کلن خالد البقراوي او ٣٠ کلن بهرام البقراوي تیره ورځ د بروکسل په ښار کې په هوایي ډگر او د ناتو مرکزي ودانۍ ته نژدې د میترو په ستیشن کې بمي برید ترسره کړي دي. د بلجیم رسنیو لیکلي چې د دې هیواد پولیسو د چارشنبې په ورځ د بروکسل د پرونیو تروریستي بریدونو د تورونو کسانو له ډلې څخه یو تن نیولی دی. خو د ٢٥ کلن نجیم لشراوي د نیول کیدو خبر وروسته بیا رد شو. هغه د بروکسل د پرونیو بریدونو دمخه د پولیسو له تعقیب لاندې و. د اسلامي دولت ډلې یا داعش ددې بریدونو مسؤلیت په غاړه اخیستی چې په کې د وروستیو رپوټونو له مخې ٣١ تنه وژل شوي او ٢٧١ تنه نور ټپیان شوي دي. دمخه مقدماتي رپوټونو د ٣۴ کسانو د وژل کیدو خبر ورکړی و. د پرونیو بریدونو دوه بم ایښوونکي د ٢٧ کلن خالد البقراوي او ٣٠ کلن بهرام البقراوي د بلجیمي رسنیو په وینا دواړه وروڼه دي. بلجیمي مقاماتو ویلي دي چې خالد البقراوي تیره ورځ د بروکسل په ښار کې د ناتو مرکزي ودانۍ ته نژدې د میترو په ستیشن کې بمي برید ترسره کړ چې په کې ٢٠ تنه ووژل شول. مقاماتو همداشانویلي دي چې په دغو بریدونو کې څو تنو لاس درلود. د بلجیم د RTBF نشراتي شبکې راپور ورکړی چې خالد البقراوي په مستعار نوم په بروکسل کې یو اپارتمتن کرایه کړی و چې په دې ځای کې د د پاریس د بریدونو د طراح صلاح عبدالسلام وسله او د گوتو نښان ترلاسه شوی دی. په دې ترڅ کې د بلجیم حکومت د بروکسل د وژونکې پیښې په خاطر درې ورځې ملي ماتم اعلان کړی او نن د چارشنبې په ورځ خلکو په بروکسل کې ددغو ترهگریزو بریدونو د قربانیانو په یادښت یوه دقیقه چوپتیا غوره کړه. خلک د بروکسل ښار د "دی لا بوغس" په څلور لارې کې د پرونیو ترهگریزو بریدونو د قربانیانو په یاد د گولانو گیډۍ کښیښودې. لومړی یوه دقیقه چپ شول او بیا یې د پیوستون په مقصد نارې ووهلې. د بلجیم د بریدونو په اړه په یو تازه غبرگون کې ناتو د یو پیغام په خپرولو سره دغه بریدونه په سختو الفاظو غندلي او د قربانیانو سره یې خواخوږي او همدردي څرگنده کړې ده. ناتو، بروکسل د اروپا پایتخت او په دې وچه کې د آزادۍ او سولې سمبول وگاڼه او د ترهگرۍ پر وړاندې په مبارزه کې یې ددې سازمان په هوډ ټینگار وکړ.